म जर्मनीमा छु । तर अध्ययन, अध्यापन र चिकित्सिकीय सेवा प्रदान गर्न म अफ्रिकाबाहेकका सबै महादेश गएको छु । मेरो अनुभवमा सरकारले सबैलाई स्वास्थ्य उपचार दिएर मात्रै हुँदैन, यो दिगो रूपमा प्रदान गर्न सक्नुपर्छ । जर्मनीमा बसेको नाताले केही उदाहरण प्रस्तुत गर्न चाहन्छु । स्वास्थ्य, शिक्षा त्यहाँ निजीकरण गर्न दिइएको छैन । यसमा पूरापुर सरकारको दायित्व रहन्छ । जर्मन हुन् वा विदेशी, सबैको स्वास्थ्य उपचार हुन्छ । त्यहाँ स्वास्थ्य सुविधालाई सर्वव्यापी बनाइएको छ । कमाइ गर्नेले जति कमाउँछन्, त्यसको १५ प्रतिशत कर तिर्छन् । जसमा आधा हिस्सा रोजगारदाताले नै हाल्छ भने बाँकी व्यक्तिले हाल्नुपर्छ । सरकारी बिमा कम्पनीमार्फत स्वास्थ्य सुविधा निःशुल्क छ ।
